Torsten Schack Pedersen (V), 2013-02-19:
Dansk Folkeparti foreslår med dette beslutningsforslag, at der indføres et fradrag for etableringsomkostninger ved tilslutning til højhastighedsforbindelser.
Jeg må starte med at sige, at forslagets formål om at sikre en bedre dækning af bredbånd, særlig til vores yderområder, hvor dækningen i dag er ringe, er vi grundlæggende enige i.
Lad mig tage lidt historik på området, for det tror jeg er væsentligt.
Det var VK-regeringen, der for godt 2 år siden kom med en målsætning om, at alle danskere i 2020 skal have adgang til 100-Mb-bredbånd.
I den forbindelse skal man lige huske, hvad der var sket forud.
Der var nedsat en højhastighedskomité med en masse meget dygtige mennesker, som skulle finde ud af, hvordan vi kunne fremme Danmark som et førende it- og netværkssamfund.
De kom bl.a. også med en målsætning om 100 Mb i byerne, men kun 30 Mb i landdistrikterne i 2020.
Det kunne vi bestemt ikke tilslutte os fra Venstres side, og derfor var målsætningen, som VK-regeringen kom med, også en ensartet målsætning for hele landet.
Det var en målsætning på 100 megabit til alle danskere i 2020, og jeg er da glad for, at regeringen har tilsluttet sig det, nemlig at det er den målsætning, vi skal sikre at danskerne oplever som værende virkelighed i 2020, så alle, uanset hvor de befinder sig, kan få adgang til hurtigt bredbånd med alle de fordele, det indebærer.
Hvis vi kigger på det internationalt, ser vi, at vi ligger – lidt afhængigt af hvilke undersøgelser vi ser på – ganske højt i forhold til udrulning af bredbånd, men det er jo selvfølgelig en ringe trøst for de personer, for hvem dækning ikke er til stede.
Derfor var det også den tidligere regering, VK-regeringen, der igangsatte den auktion om de såkaldte 800-MHz-frekvenser, der nu er afholdt.
Derudover møder vi i forskellige sammenhænge en række barrierer for en bedre bredbåndsudrulning i Danmark.
Jeg kan hilse at sige, at vi fra Venstre er i arbejdstøjet.
Det gælder regler om opsætning af master og de priser, som det offentlige opkræver for leje af jord, hvorpå der skal opsættes master og sendeudstyr.
Det gælder sagsbehandlingstider, regler for samgravning og mange andre ting.
Det skal ikke skorte på handling for at få fjernet de barrierer, vi mødes med, for at sikre en bedre udrulning af bredbånd i Danmark.
Som sagt medvirker vi gerne til at bekæmpe barrierer, for adgang til bredbånd er helt nødvendigt i et moderne samfund, hvor alle skal have adgang til informationssamfundets muligheder, og hvor vi også kan bruge internettet og bredbåndsforbindelserne til at sikre et Danmark i bedre balance.
Venstre har her i Folketingssalen tidligere stillet forslag om at genindføre boligjobordningen.
Det mener vi vil skabe arbejdspladser og give familierne en hjælpende hånd i hverdagen ved lettere at kunne købe sig til hjælp i hjemmet.
Det vil såmænd også mindske omfanget af sort arbejde.
Desværre har regeringen afvist at genindføre boligjobordningen.
Nu må vi se frem til, at regeringen kommer med en jobskabelsespakke, konkurrenceevnepakke, eller hvad nu armlægningen mellem regeringspartierne giver af navn til den kommende pakke.
I den forbindelse vil vi fra Venstres side fordomsfrit se på, om de opgaver, der udløste fradrag i den nu desværre nedlagte boligjobordning, også kunne udvides til at omfatte etablering af bredbåndsforbindelser.
Det vil vi gerne se fordomsfrit på.
Så intentionerne er vi fælles om, men vi ser hellere en anden model, efter hvilken vi genindfører boligjobordningen, men den konkrete model fra Dansk Folkeparti kan vi derfor desværre ikke støtte.